**Praktisk info 2024-2025**

**Et tillegg til årsplanen, et A til Å om alt dere måtte lure på ☺**

**Ansatte:**

Silje : Styrer og pedagog

Malene: pedagogisk leder

Solveig: Fagarbeider

Linn: Fagarbeider

Inger Lise: assistent

Brit: assistent og vikar ved behov

Trine: eier ( er i bhg ved behov)

**Hente/bringe:**

Det er ikke uvanlig at barn gråter når foreldre/foresatte går fra barnehagen. Dette varer sjelden lenger enn til du har forlatt barnehagen. Bruk gjerne litt tid på morgenen hvis du har mulighet, men si alltid ifra til barnet når du går. Du risikerer bare at barnet blir usikker dersom du lurer deg avgårde. Når du har bestemt deg for å gå, er det lurt å gå, ikke vent 2 minutter flere ganger, da blir barnet bare mer usikker.

***NB: dersom det er andre enn dere foreldre/foresatte som skal hente barnet må dere gi beskjed om det. Vi leverer ikke ut barn uten foreldrenes tillatelse*.**

**Parkering**: vi har liten parkeringsplass, så vis hensyn og parker slik at det er plass til flere, ofte kommer det et rusj på morgen og ettermiddag. Vi ber dere også om å rygge inn pga sikkerhet. Dere kan også parkere på grusplassen oppforbi barnehagen.

**Ta med i barnehagen:**

* Vannflaske
* Niste til ett måltid ( plus evt frokost om det spises her)
* Bleier dersom barnet bruker det (NB: IKKE up &go), evt kremer eller salver barnet bruker)
* Ytterklær etter årstid. (regntøy og støvler bør alltid være i barnehagen)
* Skiftetøy
* Tøfler/innesko

**Mat:**

Barnehagen står for et måltid og et fruktmåltid pr dag. Barnet må ha med seg niste til et måltid og evt. til frokost om det skal spises her. Vi ønsker at dere sender med vanlig sunn mat, og ikke sukkerholdig mat og drikke. Det er ikke lov med kaker, godteri etc. I barnehagen har vi varmmat 1-2 ganger pr uke, og i tillegg baker vi grove rundstykker eller annen grov bakst en gang pr uke.

**Soving:**

Soving i barnehagen foregår utendørs i vogner under tak. Vi har vogner i barnehagen som barnet kan bruke, eller dere kan ta med egen dersom dere foretrekker det. Da er det på eget ansvar, så ikke send med en vogn dere er redd for. Barna sover så lenge de har behov, dette avtales med foreldrene. Noen sover til de våkner, andre har begrensninger på hvor lenge de kan sove før de vekkes. På vinterstid tar dere med sauseskinn og dunpose til å sove i. Dersom det er kaldere enn minus 10, legges barna inne.

**Klær:**

Vi er en gårds og naturbarnehage, og er derfor ekstra mye ute. Vi koser oss ute i allslags vær året rundt. En viktig forutsetning for å trives ute i allslags vær er at man har klær tilpasset dette.

Gode og praktiske klær er viktig for at barnet skal få utfolde seg og leke. Det er viktig at tøyet ikke er for trangt eller for lite. Klær som gir lite bevegelsesfrihet gjør at barna blir stående mye stille. På vinteren medfører dette at barnet raskt begynner å fryse, og ikke får en hyggelig utetid. Sjekk derfor med jevne mellomrom de klærne som du sjelden tar med hjem. under kommer tips til hva som er lurt å ha i barnehagen:

* Vinterdress: bør være vanntett (anbefaler minimum vannsøyle på 10.000 mm). Og romslig, slik at det også er plass til tykke klær under på de kaldeste dagene.
* Tynn parkdress (bruker vi tidlig høst og vår når det er sol eller ikke regner. Det blir fort klamt med regntøy da)
* Regntøy: Må alltid være i barnehagen. Det bør være høyest mulig vannsøyle på regntøyet så barnet kan leke ute noen timer uten å bli våt.
* Støvler: må alltid være i barnehagen. Pass på at de er såpass store at det er plass til ullsokker i dem. På høst/vinter anbefaler vi cherrox eller dockboots. Gummistøvler, selv med ullsokker blir fort for kaldt.
* Sko: sko etter årstid. På vinteren anbefales Gore-Tex sko med høyt skaft.
* Votter: prøv å finne votter som gjør at barnet kan holde i leker. Ull votter med tommel er kjempebra.Ta med flere par med votter i tilfellet de blir våte. Forede regnvotter i PU stoff er veldig bra når det er vått ute.
* Lue: Lue må tilpasses årstiden. Ha gjerne flere. «Halslue» er å anbefale på vinteren. Skjerf unngår vi å bruke pga sikkerhet da det lett kan hekte seg fast i noe.
* I tillegg til utetøy som nevnt over må barna ha skiftetøy i korva, den bør inneholde to skift med: genser, bukse, t-shorte, sokker og truser. I tilegg varme klær som ullundertøy, ullsokker, tjukk ullgenser og ullbukse eller fleece. Det går ikke an å understreke nok hvor viktig det er med varmt tøy til enhver tid, været skifter fort, og vi er ute store deler av dagen.

***NB: ikke send med klær dere er redd for. Barnehagen erstatter ikke ødelagte klær eller ting. Tøy som blir sendt med til barnehagen regner vi med er til for å brukes her.***

***NB: På høsten og vinteren er det dager hvor det er veldig vått ute, det er foreldrenes ansvar å sørge for at det alltid er nok skift i skiftekorga. Sjekk også dress, votter og luer om dette bør tas med hjem og tørkes over natta. Bhg har ikke tørkeskap. Tøyet tørker fint her over natta hvis det bare er litt vått, men er det helt gjennomvått så ta det med hjem☺ husk også å sjekke at det er strikk under regnbuksen/dressen. Dersom denne mangler sklir den opp og barnet blir våt.***

***Minst 4 ganger i året sender vi med alt av skift og yttertøy hjem. Høst, jul, påske og sommer.***

**Merking av tøy:**

Det er nesten ikke til å unngå at noe kommer bort når det er så mange barn samlet på et sted. Derfor er det viktig at alle klær er merket med barnets navn. Da er det lettere for både dere og oss å holde orden på tøyet. Hvis tøyet ikke er merket vet vi heller ikke hvem som eier dem. I fare for at klær skal bli borte eller ødelagt låner vi ikke ut andre barns klær. Det er også viktig at andre personlige eiendeler som blir tatt med i bhg er merket, eks matboks, drikkeflaske, tutt, vognpose etc. Det går an å merke tøyet med egen merkepenn, eller det går an å bestille strykefrie navnelapper på nettet.

**Dersom barnet er syk eller tar fri:**

Dersom barnet er syk, tar fri eller kommer senere, vil vi gjerne ha beskjed om det før kl 09.30. Dette på grunn av at barnehagens pedagogiske opplegg begynner da. Registrering av fri og sending av meldinger til Barnehagen gjør dere i appen kidplan.

Silje kan nås på tlf: 90 68 98 98.

**Foreldresamtaler:**

Det er 2 foreldresamtaler i året. Men dersom dere har noe viktig å ta opp så ikke vent. Vi kan ta en prat i ganga eller på telefonen. Det er også mulighet for ekstra samtale om det skulle være noe.

**Foreldremøte :**

Foreldremøte 2 ganger i året. Et på høsten og et på våren. På høsten velges foreldrekontakter.

**Dugnad:**

Det er en dugnad i året, som regel i mai måned.

**Sikkerhet:**

Sikkerhet er noe vi er veldig opptatt av, og legger stor vekt på her på Timenes. De ansatte tar førstehjelpskurs hvert annen år. I tillegg tar vi sikkerhetskortet hvert år (nettbasert kurs), og har jevnlig gjennomgang av HMS på planleggingsdager og personalmøter. HMS system har vi igjennom PBL (private barnehagers landsforbund) som vi er medlem i.

**Bursdager:**

Vi feirer bursdager i barnehagen. Barnet får ekstra stas på seg denne dagen ved at det henges opp flagg og lapp som viser hvor mange år barnet blir. Barnet får krone og vi har burdagssamling hvor vi synger for barnet. Barnet får velge sanger eller eventyr. De andre barna sier også en fin ting til barnet som blir skrevet ned. Barnet får velge bursdagsmat fra meny. Barnet kan ta med seg «dessert» hjemmefra. Enten frukt og ingedienser til smootie (lages i bhg) eller frukt som vi skjærer opp. Dette er veldig populært. Vi har ikke kaker eller søtsaker ved bursdagsfeiringer.

**Sykdom:**

Det som er avgjørende for om barnet skal være hjemme eller i barnehagen handler oftest om hvordan allmenntilstanden er. Er barnets allmenntilstand av en slik karakter at det ikke klarer å følge den vanlige dagsrytmen i barnehagen, holdes barnet hjemme. Barn med feber eller akutt diare holdes hjemme

* Feber: skal være hjemme
* Forkjølelse: er barnet snørrete/forkjølet/hoster uten å ha feber eller nedsatt allmenntilstand kan det komme i bhg.
* Øyekatarr: Barnet kan gå i bhg straks behandling er igangsatt
* Diare/oppkast: har barnet diare eller oppkast skal det være hjemme. Barnet må også holdes hjemme 48 timer etter sist oppkast/diare ved omgangssyken.
* Vannkopper: barnet kan komme i bhg når vannblemmene har tørket inn.
* Brennkopper: kan komme til barnehagen når sårene er tørket inn, eller plastret.
* Hodelus: hvis det oppdages hodelus i bhg er det ikke nødvendig å sende hjem, men må ta lusekur så raskt som mulig. Personalet må få beskjed dersom det oppdages lus. Dere bør for øvrig sjekke for lus et par ganger i året.
* Medisinering: vi kan gi medisiner i bhg, men emballasjen må være merket med barnets navn, og dose. Ved barn som står på faste medisiner skal det fylles ut skjema for medisiner.

**Dersom barnet blir syk eller får nedsatt allmenntilstand i barnehagen**:

Hvis barnet er syk og ikke kan være i barnehagen vil vi ringe dere og be dere hente barnet deres. Dersom personalet er usikker vil vi ringe dere og informere om situasjonen, slik at dere kan avgjøre om dere vil hente barnet eller avvente. Virker barnet bare litt slapp/sliten vil vi avvente litt, og la barnet slappe av på fanget eller i vogna.Men vi synes det er bedre å ringe en gang for mye enn en gang for lite.

**Ulykker i barnehagen**:

Ved ulykker i barnehagen har vi faste rutiner på hvordan vi skal opptre, og foreldre blir alltid kontaktet.

**Leker:**

Det er ikke lov å ta med leker og ting hjemmefra til barnehagen. Dette for å unngå krangling om ting, og at det går i stykker. Vi har egen visedag en gang pr mnd, hvor barna kan ta med seg leke eller en ting hjemmefra. Dette sendes da med på eget ansvar, derfor kan det være lurt å prate med barna om hva som er lurt/ikke lurt å ta med.

**Hjemmeside /kidplan :**

‘Barnehagen har egen hjemmeside. Der legges det ut planer, bilder og beskjeder. Deler av siden er passordbeskyttet. Dere får bruker ved oppstart. På kidplan kan dere registrere hvis barnet er syk/tar fri eller sende beskjeder til personalet.

**Planer:**

* Barnehagen har en årsplan som beskriver barnehagens pedagogiske innhold
* Halvårsplan: dere får utdelt i august og januar med viktige datoer
* Månedsplan: detaljert plan for hva som skal foregå hver mnd i bhg

**Timenes Tidende:**

Barnehagens avis/månedsbrev. Kommer ut i månedsskiftet. Her står det om hva som rører seg i barnehagen, hva som har skjedd, hva det er fokus på, samt viktige beskjeder.

**Stengte dager:**

Barnehagen har 5 (4 dersom stengt hele juli) planleggingsdager i året. Disse vil stå på årsplan/halvårsplan. Disse 2 er imidlertid fast:

* August (første dag etter ferien) = planlegging av det nye året
* Januar (første dag etter ferien) = planlegging av halvåret

I tillegg er barnehagen stengt 4 uker om sommeren. Foreldrene stemmer fra år til år om det skal være hele juli eller de tre siste i juli og første uka i august (samme som SFO).

Barnehagen holder stengt på røde dager, samt stengt på julaften og nyttårsaften. På onsdag før påske stenger barnehagen bhg kl 12. Barnehagen holder åpent i romjula, og i virkedagene i påska. Dere vil få utlevert lapp som dere krysser av for om barnet kommer eller ikke disse dagene. I romjula må dere i tillegg registrere oppmøte/hentetid.

**Aktiviteter:**

I tillegg til frileken vil barna være med på forskjellige aktiviteter som er strukturerte og ledet av de voksne. Disse aktivitene skjer i kjernetiden (9.30-14.30). Voksenstyrte aktiviteter kan være eks: forming, baking, musikk/dans/drama, ridning, besøke dyrene, turer osv. Innholdet varierer etter interesser og forutsetninger. Aktivitetene skal skape interesse og nysgjerrighet hos barna slik at de kan få nye erfaringer og mestrer nye ferdigheter. Det er samværet og prosessen som er viktig, ikke produktet.

**Dyrene våre:**

Barnehagen har en egen ponni som heter Gismo. Vi pleier å ri på Gismo 2 ganger i uka. Barnegruppa deles opp i 3 grupper slik at de får ridd 3. hver gang. Sikkerheten setter vi også høyt her. Det er en voksen til å leie Gismo og en voksen til å holde barnet. Og selvfølgelig så bruker barnet hjelm.

På gården bor også barehagens 2 kaniner som heter Busty og Fersken. Vi er daglig borte for mating og stell.

På gården bor det også mange andre hester og 3 katter. Det er stas å være med på ”gårdsarbeid”. Vi møkker hos Gismo og kaninene , fyller flis, vann, høy og kraftfor.

**Bilder:**

Når barnet starter i barnehagen ønsker vi bilder av barnet/familien. 2 bilder av barnet til kalender og garderobeplass, og 2-3 bilder av familien til ramme som vi henger opp på det lille rommet.

**Akebrett:**

På vinterstid med snø kan barna ta med eget ”rumpeakebrett” hvis ønskelig. Barnehagen har også mange. Vi ønsker ikke vanlige akebrett og kjelker ( på grunn av sikkerhet), dette kan kun tas med når vi holder egen ”akedag”.

**Tilbakemeldinger:**

Vi er takknemlige for alle tilbakemeldinger vi får, både det dere er fornøyd med, og det dere er mindre fornøyd med. Det er på bakgrunn av tilbakemeldinger vi kan gjøre noe med praksisen vår.

**Tradisjoner:**

Vi har mange koselige tradisjoner i vår barnehage:

* Oktober: markering av FN DAGEN med foreldrekaffi og utstilling
* Desember: mange tradisjoner blant annet vekke nissen på låven, julefrokost med foreldre, julebord for barna, og juleavslutning/luciafest på låven. Nissen kommer og vi spiser grøt.
* Mars/april : påskefrokost med foreldre
* Mai: 16. mai (eller nærmeste virkedag) har vi fest i barnehagen hvor vi spiser pølser og sjokoladekake. Vi går i tog og rosarussen blir døpt (5-åringene).
* mai/juni: tur til Gimle gård.
* Juni: bytur for rosarussen, og bamsefest i barnehagen for de andre.
* Juni : vi tar traktor lappen med Jan Erik. Barna får en tur i traktoren
* Juni: I midten av juni har vi sommerfest med grilling for barn, søsken og foreldre. Også andre familiemedlemmer er velkommen.
* Før påske og jul går vi i gudstjeneste i Hånes kirke sammen med de andre barnehagene på Hånes.

**Barn og sol:**

På vår/sommer må barna være smørt med solkrem når de kommer i barnehagen. Vi går tidlig ut når det er sol og varmt ute. Vi smører barna i barnehagen utover dagen ved behov. Vi har solkrem i barnehagen, men dersom dere vil ha en spesiell type eller faktor kan dere ta med egen og gi beskjed om dette☺

**Barn og kulde:**

Det er viktig med gode varme klær. Vi har satt en ca grense ved utelek på minus 10 grader for de minste. Dette vurderes også i forhold til vind og andre forhold. Vi smører ikke barna med kuldekrem (på grunn av ulike meninger om dette). Dersom dere likevel ønsker å bruke dette, kan dere ta med, og gi beskjed til personalet.